Subprefectul social democrat Răzvan Ciortea va fi obligat să-și dea demisia din funcție pentru a candida la postul de primar al municipiului Turda.
Agenția Națională de Integritate a transmis, miercuri, o serie de clarificări cu privire la regulile de integritate aplicabile în contextul alegerilor pentru Parlamentul European și pentru administrația publică locală din anul 2024 iar printre acestea se află prevederi acre îi vizează și pe prefecți și subprefecți.
"Dacă prefectul în funcție poate candida pentru o funcție electivă fără a se genera o situație de incompatibilitate: Potrivit dispozițiilor art. 119 din Legea nr. 115/2015, cu modificările și completările ulterioare, prefecţii şi subprefecţii nu pot candida şi nu pot participa la acţiunile din campania electorală, sub sancţiunea demiterii din funcţie, cu excepția situației în care aceștia demisionează cu cel puţin 50 de zile înaintea datei alegerilor", precizează ANI.
Cum social democratul Răzvan Ciortea a fost validat candidat pentru postul de primar la Turda, va trebui să-și dea demisia din funcția deținută la Prefectura Cluj. Contactat telefonic, Răzvan Ciortea a declarat pentru Făclia că știe prevederile legale cu privire la prefecții și subprefecții care doresc să candideze la alegerile din iunie, precizând că alege să intre în cursa pentru Primăria Turda. El a precizat că în jurul datei de 15 aprilie își va depune demisia de subprefect pentru a respecta normele legale privind integritatea.
Cosmin PURIȘ